KLASA: 034-05/24-01/54

URBROJ: 711-02-01/05-2024-02

Zagreb, 5. travnja 2024.

**MARIN MANDARIĆ**

**zastupnik u Hrvatskom saboru i gradonačelnik Grada Đakova**

**Predmet: mišljenje na zahtjev obveznika Marina Mandarića**

* ***daje se***

Povjerenstvo za odlučivanje o sukobu interesa (u daljnjem tekstu: Povjerenstvo) je dana 21. ožujka 2024. pod klasifikacijskom oznakom KLASA: 034-05/24-01/54 zaprimilo zahtjev za davanjem mišljenja koji je podnio obveznik Marin Mandarić, zastupnik u Hrvatskom saboru i gradonačelnik Grada Đakova.

U podnesenom zahtjevu obveznik je zatražio mišljenje postoji li sukladno Zakonu o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) prepreka da Grad Đakovo stupi u poslovni odnos s trgovačkim društvom Hrvatska poštanska banka d.d. (u daljnjem tekstu: HPB) za ugovaranje usluge plaćanja gradskih računa bez naknade za građane Grada Đakova na Tisak i Konzum prodajnim mjestima, za otvaranje transakcijskog računa, zaduživanje kod navedene banke, ugovaranje štednje i sl. Obveznik napominje da je njegov brat zaposlen na radnom mjestu blagajnika u poslovnici HPB-a u Đakovu, u Sektoru poslovanja sa stanovništvom te da HPB poslovne odnose s jedinicama lokalne samouprave uspostavlja preko svojih zaposlenika u Sektoru poslovanja s velikim poduzeima i javnim sektorima.

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 46. sjednici održanoj 5. travnja 2024., obvezniku daje mišljenje kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes.

Člankom 9. stavkom 2. ZSSI-a propisano je da će se obveznik, ako zakonom nije drukčije propisano, izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

Člankom 21. ZSSI-a propisani su uvjeti pod kojima tijelo u kojem obveznik obnaša javnu dužnost može stupiti u poslovni odnos s poslovnim subjektom u kojem član obitelji obveznika ima 5 % ili više udjela u vlasništvu, kao i postupak koji je prethodno potrebo provesti.

Pojam povezane osobe u smislu ZSSI-a definiran je člankom 5. stavkom 1. točkom 6. toga Zakona na način da su to osobe navedene u točki 3. toga stavka, tj. član obitelji obveznika (bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika) te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Pojam poslovnog odnosa u smislu ZSSI-a definiran je člankom 5. stavkom 1. točkom 4. toga Zakona na način da se pojam odnosi na ugovore o javnoj nabavi, kupoprodaju, zakup, najam, državne potpore i druge oblike izravnog stjecanja sredstava od tijela javne vlasti, na koncesije, koncesijska odobrenja i ugovore javno-privatnog partnerstva, osim državnih potpora u slučaju elementarnih nepogoda.

Ako se vezano uz stupanje Grada Đakova u poslovni odnos s HPB-om ne radi o situaciji iz članka 21. ZSSI-a, tj. ako se ne radi o stupanju Grada Đakova u poslovni odnos s HPB-om u kojem bi član obitelji obveznika imao 5 % ili više udjela u vlasništvu, Povjerenstvo napominje da se s obzirom na činjenicu da je u HPB-u zaposlen brat obveznika, a koji je s obveznikom povezana osoba u smislu članka 5. stavka 1. točke 6. ZSSI-a, u konkretnom slučaju imaju primijeniti odredbe članka 9. ZSSI-a.

Slijedom navedenog, Povjerenstvo ukazuje obvezniku Marinu Mandariću da je dužan javnom objavom na internetskoj stranici Grada Đakova deklarirati okolnost da je njegov brat zaposlen u HPB-u s kojim Grad Đakovo namjerava stupiti u poslovni odnos, izuzeti se od poduzimanja bilo koje radnje u postupku stupanja HPB-a u poslovni odnos s Gradom Đakovom, uključujući i sklapanje ugovora, te za to ovlastiti drugu osobu, koju će kao i sve druge osobe koje su ovlaštene poduzimati radnje te članove Gradskog vijeća obavijestiti o predmetnoj okolnosti, a kako bi sačuvao vlastitu vjerodostojnost i dostojanstvo povjerene mu dužnosti te povjerenje građana.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Marin Mandarić, elektroničkom poštom
2. Objava na internetskoj stranici Povjerenstva
3. Pismohrana